Chiapas
Store norske leksikon,Geografi,Verdens geografi,Nord- og Mellom-Amerika,Mexicos geografi
Chiapas er en delstat i sørlige Mexico, ved Stillehavskysten og grensen mot Guatemala. Delstaten er 73 680 km2 og har 5 217 908 innbyggere (INEGI, 2015). Nær halvparten av befolkningen er maya-urfolk. Hovedstad og største by er Tuxtla Gutiérrez.
Chiapas er for det meste et fjelland, høyeste topp er vulkanen Tacaná, 4092 moh. Fjellregionen Sierra Madre, i den sørlige del av delstaten, omfatter et fruktbart høylandsplatå. Store områder er dekket av tett tropeskog. Jordbruket i innlandet domineres av kaffedyrking og kvegavl; på kystsletta dyrking av sukkerrør, kakao, ris, tobakk og bomull. Fiske utenfor kysten. Til tross for petroleumsforekomster og rike naturressurser er Chiapas Mexicos fattigste delstat med store sosiale problemer. I siste del av 1990-årene ble det satt i gang en rekke tiltak for å bedre levekårene. Analfabetisme er mindre utbredt i dag enn på 1970- og 1980-tallet, men ligger fremdeles over landsgjennomsnittet. Zapatistopprøret 1994 I 1994 brøt det ut opptøyer ledet av den indianske Zapatist-bevegelsen. Opprørerne krevde sosiale og økonomiske endringer og protesterte mot den nyinngåtte NAFTA-avtalen mellom Mexico, USA og Canada, som senket prisen på landbruksprodukter fra regionen. Opprøret utviklet seg til borgerkrigslignende tilstander. Etter at president Ernesto Zedillo tiltrådte i 1994, kom det til forhandlinger mellom partene, og i 1995 fikk Chiapas større autonomi. Men Zedillo gikk senere bort fra denne avtalen, og uroen i området fortsatte. I 1999 ble 20 menn fra de paramilitære styrker dømt til 35 års fengsel for drapet på 45 barn, kvinner og menn i Chiapas i 1997.Delstaten har mange førkolumbiske kulturminner, blant annet ruinbyene Palenque og Bonampak. Les mer i Store norske leksikon Mexicos geografi  byer og delstater i Mexico Mexicos historie Mesoamerika maya